שלום לכם אבות ובנים!  
במהלך השנה אנו קוראים 5 מגילות במועדים השונים, כל מועד וההקשר שלו לאותה מגילה.  
בואו נצלול למגילה שלנו הלוא היא מגילת רות ונלמד מדוע דווקא היא ומה אנחנו יכולים להבין מכך!

מוכנים? יאללה!  
חפשו את מגילת רות ושימו על ידכם – מצורף בדרך כלל בסוף חומש במדבר.

נפתח במקור מהתורה בה הצטוונו על חג השבועות.

**דברים ט"ז**שֵׁ֥שֶׁת יָמִ֖ים תֹּאכַ֣ל מַצּ֑וֹת וּבַיּ֣וֹם הַשְּׁבִיעִ֗י עֲצֶ֙רֶת֙ לַה' אֱלֹקיךָ לֹ֥א תַעֲשֶׂ֖ה מְלָאכָֽה׃

שִׁבְעָ֥ה שָׁבֻעֹ֖ת תִּסְפׇּר־לָ֑ךְ מֵהָחֵ֤ל חֶרְמֵשׁ֙ בַּקָּמָ֔ה תָּחֵ֣ל לִסְפֹּ֔ר שִׁבְעָ֖ה שָׁבֻעֽוֹת׃

וְעָשִׂ֜יתָ חַ֤ג שָׁבֻעוֹת֙ לַה' אֱלֹקיךָ מִסַּ֛ת נִדְבַ֥ת יָדְךָ֖ אֲשֶׁ֣ר תִּתֵּ֑ן כַּאֲשֶׁ֥ר יְבָרֶכְךָ֖ ה' אֱלֹקיךָ׃

וְשָׂמַחְתָּ֞ לִפְנֵ֣י ׀ ה' אֱלֹקיךָ אַתָּ֨ה וּבִנְךָ֣ וּבִתֶּ֘ךָ֮ וְעַבְדְּךָ֣ וַאֲמָתֶ֒ךָ֒ וְהַלֵּוִי֙ אֲשֶׁ֣ר בִּשְׁעָרֶ֔יךָ וְהַגֵּ֛ר וְהַיָּת֥וֹם וְהָאַלְמָנָ֖ה אֲשֶׁ֣ר בְּקִרְבֶּ֑ךָ בַּמָּק֗וֹם אֲשֶׁ֤ר יִבְחַר֙ ה' אֱלקֹיךָ לְשַׁכֵּ֥ן שְׁמ֖וֹ שָֽׁם׃

ועוד מקור –

**ויקרא כ"ג**

וּסְפַרְתֶּ֤ם לָכֶם֙ מִמׇּחֳרַ֣ת הַשַּׁבָּ֔ת מִיּוֹם֙ הֲבִ֣יאֲכֶ֔ם אֶת־עֹ֖מֶר הַתְּנוּפָ֑ה שֶׁ֥בַע שַׁבָּת֖וֹת תְּמִימֹ֥ת תִּהְיֶֽינָה׃

עַ֣ד מִֽמׇּחֳרַ֤ת הַשַּׁבָּת֙ הַשְּׁבִיעִ֔ת תִּסְפְּר֖וּ חֲמִשִּׁ֣ים י֑וֹם וְהִקְרַבְתֶּ֛ם מִנְחָ֥ה חֲדָשָׁ֖ה לַה'׃

מִמּוֹשְׁבֹ֨תֵיכֶ֜ם תָּבִ֣יאּוּ ׀ לֶ֣חֶם תְּנוּפָ֗ה שְׁ֚תַּיִם שְׁנֵ֣י עֶשְׂרֹנִ֔ים סֹ֣לֶת תִּהְיֶ֔ינָה חָמֵ֖ץ תֵּאָפֶ֑ינָה בִּכּוּרִ֖ים לַֽה'׃

וְהִקְרַבְתֶּ֣ם עַל־הַלֶּ֗חֶם שִׁבְעַ֨ת כְּבָשִׂ֤ים תְּמִימִם֙ בְּנֵ֣י שָׁנָ֔ה וּפַ֧ר בֶּן־בָּקָ֛ר אֶחָ֖ד וְאֵילִ֣ם שְׁנָ֑יִם יִהְי֤וּ עֹלָה֙ לַֽה' וּמִנְחָתָם֙ וְנִסְכֵּיהֶ֔ם אִשֵּׁ֥ה רֵֽיחַ־נִיחֹ֖חַ לַה'׃

וַעֲשִׂיתֶ֛ם שְׂעִיר־עִזִּ֥ים אֶחָ֖ד לְחַטָּ֑את וּשְׁנֵ֧י כְבָשִׂ֛ים בְּנֵ֥י שָׁנָ֖ה לְזֶ֥בַח שְׁלָמִֽים׃

וְהֵנִ֣יף הַכֹּהֵ֣ן ׀ אֹתָ֡ם עַל֩ לֶ֨חֶם הַבִּכֻּרִ֤ים תְּנוּפָה֙ לִפְנֵ֣י ה' עַל־שְׁנֵ֖י כְּבָשִׂ֑ים קֹ֛דֶשׁ יִהְי֥וּ לַה' לַכֹּהֵֽן׃

וּקְרָאתֶ֞ם בְּעֶ֣צֶם ׀ הַיּ֣וֹם הַזֶּ֗ה מִֽקְרָא־קֹ֙דֶשׁ֙ יִהְיֶ֣ה לָכֶ֔ם כׇּל־מְלֶ֥אכֶת עֲבֹדָ֖ה לֹ֣א תַעֲשׂ֑וּ חֻקַּ֥ת עוֹלָ֛ם בְּכׇל־מוֹשְׁבֹ֥תֵיכֶ֖ם לְדֹרֹֽתֵיכֶֽם׃

וּֽבְקֻצְרְכֶ֞ם אֶת־קְצִ֣יר אַרְצְכֶ֗ם לֹֽא־תְכַלֶּ֞ה פְּאַ֤ת שָֽׂדְךָ֙ בְּקֻצְרֶ֔ךָ וְלֶ֥קֶט קְצִירְךָ֖ לֹ֣א תְלַקֵּ֑ט לֶֽעָנִ֤י וְלַגֵּר֙ תַּעֲזֹ֣ב אֹתָ֔ם אֲנִ֖י ה' אֱלֹקיכֶֽם׃

בשני המקורות הללו יש דגש חשוב על מצווה הקשורה לארץ ועל תשומת הלב לאנשים מסויימים בתוך העם.  
על אילו מצוות מדובר ומי האנשים שהתורה מצווה לשים לב אליהם?

פיתחו את המגילה בפרק ב' וקראו את פסוקים א'-ט'.

איזו מצווה מקיים בועז בשדהו, על ידי רות שמגיעה אליו?  
מה מיוחד ברות שהינה כלתה של נעמי ושתיהן כאלה, ואנחנו רואים ציווי מיוחד אליהן?

יפה!

אז אנחנו רואים שהקשר הראשון של רות עם אלימלך מתחיל על ידי המצווה שמצוינת בחג השבועות.

אבל שימו לב לעוד דגש, באיזו תקופה חוזרות נעמי ורות כלתה? קראו במגילת רות פרק א' פסוק כ''ב.  
מצויין!  
איזה שם נוסף יש לחג השבועות ומדוע? שימו לב לפסוקים שקראנו מקודם.

עכשיו אנחנו רואים שיש קשר נוסף בין המגילה לחג - שקשור לתקופה בשנה.

נמשיך!

נלמד על דוד המלך –

ירושלמי ביצה ב:

**''אמר רבי יוסי בי רבי בון: דוד מת בעצרת והיו כל ישראל אוננין והקריבו למחר"**

מספר לנו הירושלמי שדוד המלך נפטר בעצרת שחל בשבת ולכן קברו אותו רק לאחר החג.

אם כך מתי נפטר דוד המלך לפי הירושלמי?  
(פיתחו את הסידור בתפילה לשלושה רגלים ותראו כיצד אנו קוראים לשבועות)

עכשיו פיתחו במגילת רות ושימו לב במי מתרכזת המגילה בסופה!

פרק ד' פסוקים י''ז – כ''ב.

למה לדעתכם המגילה מייחדת 6 פסוקים לדוד המלך ובו מסיימת?

אחרי שעניתם תשובות יפות, נמשיך ונגלה שיש לדוד המלך קשר חשוב לפן נוסף של שבועות אותו אנחנו מציינים בעיקר.

איך נקשר חג השבועות לחג מתן תורה?

בואו נלמד –

שמות פרק יט

א בַּחֹדֶשׁ, הַשְּׁלִישִׁי, לְצֵאת בְּנֵי-יִשְׂרָאֵל, מֵאֶרֶץ מִצְרָיִם--בַּיּוֹם הַזֶּה, בָּאוּ מִדְבַּר סִינָי.  ב וַיִּסְעוּ מֵרְפִידִים, וַיָּבֹאוּ מִדְבַּר סִינַי, וַיַּחֲנוּ, בַּמִּדְבָּר; וַיִּחַן-שָׁם יִשְׂרָאֵל, נֶגֶד הָהָר:

חז"ל מפרשים שבחודש השלישי זה אומר בראש חודש של החודש השלישי.

שמות כ"ד, ט"ז

וַיִּשְׁכֹּן כְּבוֹד-ה' עַל-הַר סִינַי, וַיְכַסֵּהוּ הֶעָנָן שֵׁשֶׁת יָמִים; וַיִּקְרָא אֶל-מֹשֶׁה בַּיּוֹם הַשְּׁבִיעִי, מִתּוֹךְ הֶעָנָן:

ומכאן לומד רבי יוסי שניתנה התורה ביום השישי – וביום השביעי עלה משה לקבלה.

אם כך חניכים יקרים!  
באיזה תאריך ניתנה התורה?  
נרמוז לכם שע"פ התורה החודש הראשון הוא חודש ניסן, והתאריך של חג השבועות הוא ו' סיוון (כפי שנתקבע לאחר סידור לוח החודשים בידי הלל הזקן).

ונגיע לסיפור מיוחד על פטירתו של דוד המלך והקשר הנוסף שלו לחג השבועות -

בבלי שבת ל ע"א-ע"ב, מתורגם לעברית ומבואר:

כל יום השבת היה יושב (דוד) ולומד כל היום. ביום שהיה צריך למות בא מלאך המוות אליו ולא היה יכול לו (להרגו), שלא פסק פיו (של דוד) מלימודו. אמר (מלאך המוות) מה אעשה לו? היה לו (לדוד) גן מאחורי ביתו, בא מלאך המוות והרעיש בין האילנות, יצא (דוד) לראות. כאשר ירד במדרגות (לגן) נפלה מדרגה תחתיו, השתתק ונחה נפשו.

אם כן, מהו הקשר הנוסף של דוד המלך לחג השבועות?  
ענו לפני שתמשיכו.  
  
דוד המלך נפטר בחג השבועות הלא הוא חג מתן תורה, ונתייחד בכך שמעולם לא פסק מלימוד תורה עד שהיה צריך להסיח את דעתו כדי לקחת את נשמתו!

לסיכום:

אז אנו קוראים את מגילת רות אותה אנו קוראים משלוש סיבות עיקריות -  
נסו קודם לבד!  
  
1. דוד המלך שנפטר בשבועות, והמגילה מובילה בסופה אל השושלת ממנה הגיע.   
2. סיפור מגילת רות מהכתובים התרחש בימי קציר החיטים – וחג השבועות הינו חג הקציר הנחוג בסוף ימי הקציר.  
3. בציוויה של התורה על חג השבועות היא מצווה את מצוות ה'לקט' – אותה המצווה שבה מתחיל סיפור הגאולה במגילת רות.

ולסיום נלמד דבר חשוב מהמגילה-  
כולנו מכירים את דברי רות המואביה לנעמי חמותה בפרק א'

טז וַתֹּאמֶר רוּת אַל-תִּפְגְּעִי-בִי לְעָזְבֵךְ לָשׁוּב מֵאַחֲרָיִךְ  כִּי אֶל-אֲשֶׁר תֵּלְכִי אֵלֵךְ וּבַאֲשֶׁר תָּלִינִי אָלִין עַמֵּךְ עַמִּי וֵאלֹהַיִךְ אֱלֹהָי.  יז בַּאֲשֶׁר תָּמוּתִי אָמוּת וְשָׁם אֶקָּבֵר כֹּה יַעֲשֶׂה יְהוָה לִי וְכֹה יוֹסִיף כִּי הַמָּוֶת יַפְרִיד בֵּינִי וּבֵינֵךְ

איזו מידה אתם למדים מדבריה של רות לנעמי?  
כל תשובה היא יפה וחשובה!

אנו רואים בהכרזתה של רות על הצטרפותה לעם ישראל את מידת מסירות הנפש.  
מידה זו חשובה מאוד בימינו, במסירות על התורה ועל הזהות היהודית של המדינה העם והארץ, וכמובן על המסירות על קיום המצוות ובעבודת המידות הפרטית שלנו!

אתם מוזמנים יחד לקחת על עצמכם מעשה אחד שבו תעבדו קשה כדי לקיימו!

יישר כח וחג שמח!